Scéim na gCoimisiún Foras na Gaeilge

## Téarmaí agus Rialacha

Léitear go cúramach na rialacha seo sula dtugtar faoin iarratas a chomhlánú.

Beidh na feidhmeannaigh in oifig Fhoras na Gaeilge i Ráth Chairn sásta aon cheist atá agat maidir leis an scéim seo a phlé. Ní mór gach comhfhreagras maidir leis an scéim seo a chur chuig oifig Fhoras na Gaeilge i Ráth Chairn.

Tá na rialacha seo leagtha amach i gceithre chuid mar seo a leanas:

* Eolas ginearálta ar Scéim na gCoimisiún
* Tacaíocht airgeadais
* Eolas ar an bpróiseas
* Riar na scéime

1. **Eolas Ginearálta**
   1. **Aidhm na scéime:** Is í aidhm na scéime seo ciste coimisiúnaithe a dháileadh i measc lucht liteartha na Gaeilge sa chaoi is go gcinnteofar soláthar sásúil sna réimsí éagsúla léitheoireachta. Bheifí ag súil go dtiocfadh ábhair mór ráchairte chun cinn mar thoradh ar an scéim. Tabharfar tús áite d’iarratais atá dírithe ar spriocanna tábhachtacha a dhéanann freastal ar easnaimh nach bhfuil freastal á dhéanamh orthu cheana ach atá ag cloí le rialacha na scéime. Is le haghaidh saothair atá le scríobh mar thoradh ar an gCoimisiún atá an scéim seo ann agus tá iallach ar an scríbhneoir oifig Fhoras na Gaeilge i Ráth Chairn a chur ar an eolas maidir le haon iarratas ar chomórtais liteartha atá déanta nó beartaithe aige/aici leis an saothar.
   2. **Réimsí ábhar léitheoireachta:** Is é Foras na Gaeilge a shocróidh na tosaíochtaí a bhaineann le hearnálacha áirithe ag tréimhsí ar leith. I measc na réimsí a ndíreofar orthu i mbliana tá:
   * litríocht do dhéagóirí
   * ábhar nuálach
   * prós éadrom/ficsean an mhargaidh (mar shampla,úrscéalta/gearrscéalta do dhaoine fásta)
   * saothar neamhfhicsean
   * cumadóireacht do pháistí
   * ábhar léitheoireachta don fhoghlaimeoir fásta
   * drámaíocht

Ní gá áfach go nglacfaí le gach iarratas a dhíríonn ar cheann de na réimsí thuasluaite agus is féidir go nglacfaí le hiarratais i réimsí eile má mheastar go bhfuil fiúntas faoi leith ag baint leis an saothar beartaithe.

* 1. Dáilfear an ciste coimisiúnaithe trí na comhlachtaí foilsitheoireachta.

1. **Tacaíocht Airgeadais**

2.1 **Suim an choimisiúin:** Is faoi Fhoras na Gaeilge a bheidh sé suim an choimisiúin a shocrú laistigh den raon **€**2,000 - **€**12,000 i ngach cás. Ní íocfar costais thar luach an choimisiúin le scríbhneoir faoin scéim seo i gcás aon choimisiúin ar leith**.**

* 1. **Táille riaracháin:** Íocfar táille riaracháin de €500 le foilsitheoir as gach coimisiún a chomhlíontar faoina chúram. Íocfar an táille sin ar fhoilsiú an choimisiúin agus ar fháil d’iarratas scríofa ar an táille ón bhfoilsitheoir chomh maith le fianaise i leith foilsiú an tsaothair.
  2. Tá iallach ar an scríbhneoir Foras na Gaeilge a chur ar an eolas maidir le haon iarratas atá déanta nó beartaithe aige/aici chun tacaíocht airgeadais don saothar a fháil ó fhoinsí eile stáit.

1. **Eolas ar an bpróiseas**
   1. **Foirmeacha agus cáipéisí:** Tá na cáipéisí go léir ar fáil ar an idirlíon nó ó oifig Fhoras na Gaeilge i Ráth Chairn. Is iad seo a leanas na príomh-cháipéisí:

* Foirm iarratais Scéim na gCoimisiún
* Foirm chonartha Fhoras na Gaeilge (Don chonradh idir an scríbhneoir agus an foilsitheoir)
* Foirm dearbhú foilsitheora
  1. **An próiseas iarratais:** Seo a leanas an próiseas iarratais maidir le Scéim na gCoimisiún:
* Seoltar foirm iarratais ar Scéim na gCoimisiún chuig oifig Fhoras na Gaeilge i Ráth Chairn agus é comhlánaithe ag an scríbhneoir i gcomhair leis an bhfoilsitheoir.
* Cuirfear admháil chuig an bhfoilsitheoir agus chuig an scríbhneoir nuair a shroicheann an fhoirm iarratais oifig Fhoras na Gaeilge i Ráth Chairn.
* Déanfar measúnú ar gach iarratas bunaithe ar an eolas a thugtar ar an bhfoirm iarratais. Ag éirí as an measúnú sin b’fhéidir go n-iarrfar eolas breise.
* Cuirfidh Foras na Gaeilge toradh an iarratais in iúl don fhoilsitheoir agus don scríbhneoir i bhfoirm litreach taobh istigh de mhí ó dháta cinneadh Bhord Fhoras na Gaeilge ar an iarratas.
* Ní mór don fhoilsitheoir agus don scríbhneoir iad féin a chur ar an eolas faoi thosaíochtaí Fhoras na Gaeilge maidir leis na réimsí liteartha éagsúla. Is gá a léiriú go bhfuil an t-iarratas ar choimisiún ag teacht le riachtanais Fhoras na Gaeilge.
* Ní ghlacfar ach le hiarratas amháin le meas ó gach scríbhneoir ar Scéim na gCoimisiún.
* Ní bheidh srian ar an méid iarratas gur féidir le foilsitheoir a dhéanamh i gcomhar le scríbhneoirí éagsúla
  1. **An próiseas íocaíochta:** Seo a leanas an próiseas íocaíochta maidir le Scéim na gCoimisiún.
* Íocfar an coimisiún ina thrí ghála. Ní mór conradh idir an scríbhneoir agus an foilsitheoir a chur ar fáil do oifig Fhoras na Gaeilge i Ráth Chairn ar fhoirm chonartha Fhoras na Gaeilge sula n-íocfar an chéad ghála ar luach 20% den choimisiún. Is gá an conradh sin a chur ar fáil d’Fhoras na Gaeilge taobh istigh de dhá mhí ó dháta na litreach ina gcuirtear cinneadh Fhoras na Gaeilge in iúl. Ní mór don scríbhneoir agus don fhoilsitheoir conarthaí a shíniú i láthair a chéile agus finné eile i láthair.
* Íocfar an dara agus an tríú gála ar luach 40% den choimisiún iad faoi seach, leis an scríbhneoir tríd an bhfoilsitheoir tar éis an fhoirm “dearbhú foilsitheora” do na gálaí sin a fháil ón bhfoilsitheoir.
* Beidh gá billí a sholáthar i leith aon obair thaighde a déantar.
* Ní mór don fhoilsitheoir suim iomlán an choimisiúin a íoc leis an scríbhneoir. Cuirfidh feidhmeannaigh Fhoras na Gaeilge i Ráth Chairn luach an choimisiúin in iúl don scríbhneoir tar éis cinneadh Bhord Fhoras na Gaeilge.
* Beidh ar an scríbhneoir agus ar an bhfoilsitheoir spriocdháta a aontú go mbeidh saothar infhoilsithe curtha ar fáil don fhoilsitheoir. Beidh seo le sonrú ar an gconradh eatarthu. Ní féidir leis an spriocdháta seo a bheith níos mó ná dhá bhliain ón dáta a gcuirfear cinneadh Bord Fhoras na Gaeilge in iúl don scríbhneoir/foilsitheoir.
* Mura gcuireann an t-údar an saothar ar fáil don fhoilsitheoir faoin dáta atá luaite sa chonradh tiocfaidh deireadh le freagracht Fhoras na Gaeilge maidir le híocaíocht na ngálaí luaite thuas ach amháin i gcás go gceadaíonn Foras na Gaeilge a mhalairt de shocrú.
* Ní mór don fhoilsitheoir iarratas ar an ngála deiridh a chur ar aghaidh chuig oifig Fhoras na Gaeilge i Ráth Chairn taobh istigh de mhí amháin ón dáta a gcuirfear saothar infhoilsithe faoina b(h)ráid.
* Caithfidh an foilsitheoir an saothar a fhoilsiú laistigh de dhá mhí dhéag ón dáta a gcuirfear saothar infhoilsithe faoina b(h)ráid nó ní bheidh feidhm a thuilleadh le riail 2.2 ach amháin i gcás go gceadaíonn Foras na Gaeilge a mhalairt de shocrú.

1. **Riar na scéime**

Is ar fhoirm iarratais Scéim na gCoimsiún Fhoras na Gaeilge amháin a ghlacfar le hiarratas. Is gá cóip crua sínithe den iarratas a bheith faighte ag oifig Fhoras na Gaeilge, Ráth Chairn roimh an spriocdháta. Ní ghlacfar le hiarratais ar facs ná ar ríomhphost. Ní mór an fhoirm a chomhlánú ina hiomláine, gach ceist a fhreagairt agus aon eolas eile a iarrtar ar an bhfoirm a sholáthar. Ní ghlacfar le haon iarratas nach bhfuil comhlánaithe go hiomlán. Má tá aon cheist ort mar sin faoi ghné ar bith den fhoirm ná den seicliosta, moltar duit teagmháil a dhéanamh le Foras na Gaeilge roimh an spriocdháta.Cuirfear ar ceal aon iarratas ina dtugtar eolas míchruinn.

* 1. Is é Bord Fhoras na Gaeilge atá iomlán freagrach ar deireadh as gach cinneadh faoi gach tionscadal atá le maoiniú, bunaithe ar an bpróiseas measúnaithe atá i bhfeidhm. Is iad feidhmeannaigh Fhoras na Gaeilge a chuirfidh gach cinneadh maoinithe i gcrích.
  2. Is féidir iarratas ar athbhreithniú a dhéanamh (m.sh i gcás iarratas a bheith diúltaithe) ar aon chinneadh i scríbhinn taobh istigh de 14 lá ó dháta na litreach diúltaithe. Ní mór gach iarratas ar athbhreithniú a bhunú ar na cúiseanna seo amháin:
* Go ndearna Foras na Gaeilge mí-léamh ar an eolas a tugadh i rith an mheasúnaithe.
* Gur imigh Foras na Gaeilge, ar dhóigh substaintiúil, ón bpróiseas measúnaithe féin.
  1. Déanfar an ciste seo a riar neamhspleách ar scéimeanna eile Fhoras na Gaeilge.
  2. Féadfaidh Foras na Gaeilge deireadh a chur leis an maoiniú más é barúil Fhoras na Gaeilge nach bhfuil leas ceart á bhaint as an gcoimisiún.
  3. Ní bheidh aon fhreagracht ná dliteanas de chineál ar bith ar Fhoras na Gaeilge agus/nó ar aon searbhónta nó gníomhaire de chuid Fhoras na Gaeilge as aon dochar, timpiste, gortú, ionsaí, gadaíocht, damáiste nó caillteanas de chineál ar bith a tharlóidh ar chúis ar bith d’aon duine atá páirteach go díreach nó go neamhdhíreach sa scéim seo ag Foras na Gaeilge.